Karol XII.

Karol XII. (* 17. jún 1682, Štokholm, Švédsko – † 30. november 1718, Fredrikshald, Švédsko) bol švédsky kráľ a vojvoda falcko-zweibrückenský (1697 – 1718) z dynastie Wittelsbachovcov. Karol XII. bol považovaný za jedného z najlepších vojvodcov 18. storočia. Jeho nástup na trón v mladom veku (15 rokov) bol jedným z hlavných faktorov, ktoré vyprovokovali vznik protišvédskej koalície a následnú Severnú vojnu. Mladý kráľ si viedol síce podstatne lepšie, ako sa čakalo, ale nakoniec bola jeho ríša porazená a on sám padol v boji.

Pôvod 
Narodil sa ako najstarší syn zo siedmich detí švédskeho kráľa Karola XI. a jeho manželky Ulriky Eleonóry Dánskej; z jeho súrodencov sa dospelosti dožili len dve sestry. Staršia Hedviga Žofia (* 1681 – †  1708) sa 12. mája 1698 vydala za hessenského vojvodu Fridricha IV., mladšia Ulrika Eleonóra sa po ňom stala švédskou kráľovnou.

Vláda 
V roku 1700 začala trojitá aliancia Dánsko-Nórsko, Sasko-Poľsko - Litva a Rusko útok na švédsky protektorát Holštajn-Gottorp a provincie Livónsko a Ingria. Chceli totiž využiť situáciu, keď Švédsku vládol mladý neskúsený kráľ. Karol XII. však do roku 1706 donútil ustúpiť všetky strany až na Rusko.

Jeho následný pochod na Moskvu skončil neslávne a po bitke pri Poltave dňa 8. júla 1709, Karol skončil v niekoľkoročnom tureckom exile. Potom viedol útok na Nórsko, aby mohol dánskeho kráľa vyradiť z vojny a mohol tak všetku vojenskú silu sústrediť na Rusko. Dve neúspešné vojenské kampane skončili Karolovou smrťou pri obliehaní Frederikshaldu v roku 1718. Po kráľovej smrti Švédsko od Frederikshaldu ustúpilo.

V tejto dobe bola väčšina švédskych území okupovaná cudzím vojskom, aj keď Švédsko ako také bolo stále slobodné. V rokoch 1719-1720 však ruské námorné desanty plienili švédske pobrežie. Nakoniec bol 10. septembra 1721 podpísaný Nystadský mier, ktorý znamenal stratu švédskych pozícii v pobaltských štátoch a v časti Karélie a jeho ústup z postavenia veľmoci, v ktorej ho definitívne nahradilo Rusko, ktoré získalo prístup k Pobaltiu. Švédsko po tejto vojne zmenilo politiku a začalo ťažiť zo svojho geografického postavenia, ktoré mu umožňovalo vyhnúť sa priamej účasti v európskych konfliktoch.

Karol XII. bol obzvlášť schopným vojenským veliteľom a taktikom, či obratným politikom. Zaviedol dôležité daňové a právne reformy. Keďže viac ako polovicu jeho života a takmer celú jeho vládu charakterizovala vojna, nikdy sa neoženil a nesplodil tak dediča. Jeho staršia sestra už bola v čase jeho smrti desať rokov mŕtva, a tak sa dedičkou švédskeho trónu stala Karolova mladšia sestra Ulrika Eleonóra Švédska, ktorá sa však čoskoro vzdala trónu v prospech svojho manžela Frederika, Hessensko-kasselského landgrófa.

Iné projekty

Zdroj 

Vládcovia Švédska
Protestantskí panovníci
Wittelsbachovci
Zabití v boji
Absolventi Uppsala universitet
Osobnosti zo Štokholmu